**Csongrád Város Polgármesterétől**

Száma: Fjl/743-6/2022.

Témafelelős: Dr. Juhász László **„M”**

**ELŐTERJESZTÉS**

**Csongrád Városi Önkormányzat Képviselő-testülete**

**2022. november 8-i rendkívüli ülésére**

Tárgy: Csongrádi Víz- és Kommunális Szolgáltató Nonprofit Kft. 20 %-os üzletrészének értékesítése

**Tisztelt Képviselő-testület!**

A Csongrádi Víz- és Kommunális Szolgáltató Nonprofit Kft. (továbbiakban: Nonprofit Kft.) három jogi személy tulajdonát képezi Csongrád Városi Önkormányzat 54,55 %-ban, FBH-NP Közszolgáltató Nonprofit Kft. 27,27 %-ban, míg a Vertikál Közszolgáltató Nonprofit Zrt. 18,18 %-ban tulajdonosa a cégnek.

A Nonprofit Kft. a térség legnagyobb hulladékgazdálkodási feladatokat ellátó cége, székhelye: 6640 Csongrád, Bercsényi u. 39. szám alatt áll. Jelenleg 137 fő munkavállalóval rendelkezik, a kommunális hulladékgyűjtés tevékenység mellett a felgyői hulladéklerakó üzemeltetési feladatait is ellátja.

A Képviselő-testület egyetértésével elkészíttettük az Önkormányzatunk tulajdonát képező üzletrész értékbecslését, amelyet a KARANTA AUDIT Zrt. végzett. A szakértői jelentés megtekinthető a Polgármesteri Hivatal titkárságán. A szakvélemény alapján a véleménykészítésre felkért cég a Nonprofit Kft. teljes becsült üzleti értékét 457.000.000 Ft-ban határozta meg, mely alapján az Önkormányzatunk 54,55 %-os tulajdonrészének értéke 249.000.000 Ft-ot tesz ki.

Jelen előterjesztésben javaslatot teszek az Önkormányzati üzletrész hányadból a Nonprofit Kft. 20 %-nyi üzletrészének nyílt pályázat útján történő értékesítésére. A fent hivatkozott szakértői vélemény alapján ezen 20 %-nyi üzletrész hirdetményi eladási ára 91.400.000 Ft.

Csongrád Város Képviselő-testületének a Csongrád Város Önkormányzata vagyona feletti rendelkezési jog gyakorlásának szabályairól szóló 8/2013. (II.25.) önkormányzati rendelete 4. §-a alapján az értékesítési szándékkal érintett üzletrész az Önkormányzat forgalomképes vagyonát jelenti, így az értékesíthető. Az üzletrész 91.400.000 Ft érték megállapítására tekintettel figyelembe véve Csongrád Város Képviselő-testületének Csongrád Város Önkormányzata vagyonhasznosítási, -fejlesztési versenyszabályzatáról és beruházásairól szóló 8/2016. (II.22.) önkormányzati rendelete alapján nyilvános pályázat útján történhet, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságának figyelembevételével. A Magyarország központi költségvetéséről szóló 2022. évi LXXI. törvény 5. § (3) bekezdés b) pontja alapján 2022. évben az önkormányzati tulajdonban lévő ingó- ingatlan dolgok értékesítése bruttó 25 millió forint értékhatárt elérő, vagy e feletti vagyon esetében csak versenyeztetés, pályáztatás útján lehetséges.

Nemzeti vagyonról szóló 2011. évi CXCVI. törvény 11. § (10) bekezdése alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető.

2

Mindezek alapján kérem, értsen egyet a Képviselő-testület a Nonprofit Kft. önkormányzati tulajdonrészét képező 20 %-nyi üzletrésze nyílt pályázat útján való értékesítésével az értékesíteni kívánt üzletrész pályázati ajánlati ára legkevesebb 91.400.000 Ft-ban kerüljön megjelölésre.

Kérem az értékesítést szolgáló pályázati felhívás elfogadását. A pályázat lefolytatásának eredményét a Képviselő-testület elé terjesztem.

Határozati javaslat

A Csongrád Városi Önkormányzat Képviselő-testülete megtárgyalta a Csongrádi Víz- és Kommunális Szolgáltató Nonprofit Kft. 20 %-os üzletrészének értékesítéséről szóló előterjesztést és az alábbi határozatot hozza:

1. A Képviselő-testület elidegenítéssel jelöli ki a Csongrádi Víz- és Kommunális Szolgáltató Nonprofit Kft. Csongrád Városi Önkormányzat tulajdoni részarányát képező 20 %-nyi üzletrészét.
2. A Képviselő-testület az értékesíteni kívánt üzletrész legalacsonyabb pályázati eladási értékét 91.400.000 Ft-ban, azaz Kilencvenegymillió-négyszázezer forintban jelöli meg.
3. A Képviselő-testület az előterjesztés melléklete szerint elfogadja az üzletrész értékesítését szolgáló pályázati felhívást és felkéri a polgármestert a pályázati eljárás lebonyolítására és kéri annak eredményét az eljárást követően terjessze a Képviselő-testület elé.

Felelős: Bedő Tamás polgármester

Határidő: szöveg szerint

Csongrád, 2022. november 4.

Bedő Tamás

polgármester

**Nyílt pályázati felhívás a Csongrádi Víz- és Kommunális Szolgáltató Nonprofit Kft.**

**20 %-nyi üzletrészének értékesítésére**

Csongrád Városi Önkormányzat a Csongrádi Víz- és Kommunális Szolgáltató Nonprofit Kft. (továbbiakban: Nonprofit Kft.) Csongrád Városi Önkormányzat tulajdonát képező 20 %-nyi üzletrészét értékesítésre hirdeti meg a jelen pályázati felhívásban foglaltak szerint:

**A pályázat kiírójának adatai:**

A kiíró megnevezése: Csongrád Városi Önkormányzat

A kiíró székhelye: 6640 Csongrád, Kossuth tér 7.

**A pályázat célja:** A pályázat keretében az Önkormányzat eladásra hirdeti meg a Nonprofit Kft. üzletrészének 20 %-át, melynek eladási ára legalább 91.400.000 Ft. A Kiíró tájékoztatja a vevőket, hogy az eladásra meghirdetett üzletrész tekintetében a társtulajdonosoknak elővásárlási joga áll fenn.

**Az értékesítésre kijelölt üzletrész tekintetében felvilágosítást adhat:**

Bedő Tamás polgármester (telefon: 63/571-923, e-mailcím: csongrad@csongrad.hu)

**A pályázat benyújtásának módja:**

A pályázatot benyújtani személyesen, vagy postai úton lehetséges a pályázat benyújtási határidőig történő beérkezéssel. Az ajánlatot írásban, magyar nyelven, 2 pld-ban, zárt borítékban kell benyújtani a Csongrádi Polgármesteri Hivatal titkárságán, 6640 Csongrád, Kossuth tér 7. I. em. 117. címre. A borítékon fel kell tüntetni „**Ajánlat a Csongrádi Víz- és Kommunális Szolgáltató Nonprofit Kft. 20 %-nyi üzletrészének vételére”.**

**A pályázat benyújtásának határideje:**

A pályázatot legkésőbb 2022. november 23-án 15,00 óráig lehet benyújtani.

**A pályázatban nyilatkozni kell az alábbiakról:**

* a pályázó adatai: cégnév, székhely, képviseletre jogosult neve,
* átláthatósági nyilatkozat,
* a pályázó nyilatkozata arra vonatkozóan, hogy ajánlatát a Képviselő-testületi döntés határidejének leteltét követő 60 napig fenntartja,
* a pályázatot magyar nyelven kell benyújtani, a pályázat elkészítésével, összeállításával, benyújtásával kapcsolatos költségek a pályázót terhelik,
* a vételár megfizetésének határidejéről,
* kéri-e a pályázó, hogy a pályázatát a Képviselő-testület zárt ülésen bírálja el.

**A pályázat elbírálásának feltételei:**

A legkedvezőbb ajánlati ár.

**Érvénytelen az ajánlat, ha:**

* olyan ajánlattevő nyújtotta be, aki vagy amely nem jogosult részt venni a pályázaton,
* az ajánlatot a kiírásban meghatározott határidő után nyújtották be,
* az ajánlat nem felel meg a pályázati kiírásban, jogszabályokban, valamint a jelen eljárási rendben foglaltaknak,
* amely az ajánlati árat (díjat) nem egyértelműen határozza meg, vagy valamely feltételhez köti,
* olyan ajánlattevő nyújtotta be, akinek vagy amelynek Csongrád Városi Önkormányzattal szemben lejárt tartozása van.

**A pályázat elbírálásának időpontja:**

A benyújtott pályázat(ok) bontását követően Csongrád Városi Önkormányzat Képviselő-testülete soron következő ülésén dönt.

**Eredménytelen az eljárás, ha:**

* nem érkezett ajánlat,
* kizárólag érvénytelen ajánlatok érkeztek,
* a kiíró a pályázati felhívásban meghatározott szempontok alapján az egyik ajánlatot sem tartja megfelelőnek,
* valamely ajánlattevőnek az eljárás tisztaságát vagy a többi ajánlattevő érdekeit súlyosan sértő cselekménye miatt a Kiíró az eljárás érvénytelenítéséről döntött.

Az eljárás eredményéről a pályázók írásban kapnak értesítést.

**Pályázati felhívás közzététele:**

* önkormányzati honlap
* sajtókiadvány

Csongrád, 2022. …………..

Bedő Tamás

polgármester